Document ID: 32011D0741

РЕШЕНИЕ НА КОМИСИЯТА
от 14 ноември 2011 година
на основание член 7 от Директива 94/9/ЕО на Европейския парламент и на Съвета относно забрана, приета от германските органи, по отношение на мобилен телефон „Expert XP-Ex-1“ ATEX DE-01-11
(нотифицирано под номер C(2011) 8046)
(текст от значение за ЕИП)
(2011/741/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 94/9/ЕО на Европейския парламент и на Съвета от 23 март 1994 г. за сближаване на законодателствата на държавите-членки относно оборудването и защитните системи, предназначени за използване в потенциално експлозивна атмосфера (1) (Директивата за АТЕХ), и по-специално член 7 от нея,
като има предвид, че:
(1)
В член 2, параграф 1 от Директива 94/9/ЕО е предвидено, че държавите-членки предприемат всички подходящи мерки, за да се убедят, че оборудването, защитните системи и устройствата, за които се прилага директивата, могат да се пускат на пазара и в действие само когато при правилно инсталиране, обслужване и използване по тяхното предназначение те не представляват опасност за здравето и безопасността на хората и съответно за домашните животни или собствеността.
(2)
Член 7, параграф 1 от Директива 94/9/ЕО предвижда, че когато държава-членка установи, че оборудването, защитните системи или устройствата с маркировка СЕ, използвани в съответствие с тяхното предназначение, представляват опасност за хората и, където е уместно, за домашните животни или вещи, тя предприема всички подходящи мерки за изземването на такова оборудване или защитни системи от пазара, забраната на пускането му на пазара, пускането му в действие или използването му, или за ограничаването на свободното му движение. Държавата-членка незабавно информира Комисията за всяка подобна мярка, като посочва основанието за своето решение.
(3)
Съгласно член 7, параграф 2 от Директива 94/9/ЕО от Комисията се изисква, след като проведе консултации със заинтересованите страни, да обяви дали счита тази мярка за основателна. Ако мярката бъде счетена за основателна, Комисията уведомява държавите-членки, така че те да могат да вземат всички подходящи мерки по отношение на съответното оборудване или защитна система в съответствие със своите задължения по член 2, параграф 1 от Директива 94/9/ЕО.
(4)
На 17 март 2011 г. германските органи официално уведомиха Европейската комисия относно забрана във връзка с пускането на пазара и изтеглянето от пазара/мрежата за търговия на дребно на мобилен телефон с марка и модел „XP-Ex-1“, произвеждан от Experts Intrinsic Safety Specialists, Groningsewet 7, NL-2994 LC Barendrecht, the Netherlands. Съгласно представените на Комисията документи продуктът е подлежал на процедурата за оценяване на съответствието, посочена в член 8, параграф 1, буква б) от Директива 94/9/ЕО, което е удостоверено със сертификат на ЕО за изследване на типа № BKI09ATEX0014 X, издаден от BKIEx - ExVÁ Robbanásbiztos Berendezések Vizgáló Állomása Kft., Mikoviny Samuel u. 2-4, H-1037 Hungary - нотифициран орган № 1418.
(5)
Германските органи посочиха, че предприетата от тях мярка се основава на несъответствието на продукта със съществените изисквания за безопасност и опазване на здравето, посочени в член 3 от Директива 94/9/ЕО и определени в приложение II, по-специално в точки 1.0.5 (Маркиране) и 1.3 (Потенциални източници на запалване), свързани с неправилното прилагане или с пропуски в хармонизирания стандарт EN 60079-11:2007 Експлозивни атмосфери. Част 11: Защита на съоръжения чрез собствена безопасност, вид „i“ (IEC 60079-11:2006), който е посочен в сертификата на ЕО за изследване на типа, издаден от ΒКIEx - ExVÁ:
-
параграф 5.3 (несъответствие на ограниченията по отношенията на енергията и мощността),
-
параграф 6.3.1.1 (не е спазено минималното отстояние: при напрежение 4,2 V е необходимо отстояние 1,5 mm; наличното отстояние е около 0,2 mm),
-
параграф 10.5.3 (несъответствие на електрическото захранване),
-
диаграма/таблица (капацитет на главната печатна платка без ограничаващите елементи; максимална стойност 299 μF, която е кратна на 3 000 от пределната допустима стойност).
(6)
Германските органи са внесли нареждането на Regierungspräsidium Darmstadt, отдел IV/Wiesbaden, с което се съобщава за забраната за продажба на мобилен телефон модел „Expert XP-Ex-1“, със съответната обосновка, доклади и писма, и доклад относно качеството, изготвен от KEMA, № 211518000/A относно мобилен телефон модел „XP-Ex-1“, за да подкрепят констатациите си с факти.
(7)
Според германските органи този мобилен телефон не отговаря на съществените изисквания за безопасност и опазване на здравето, съдържащи се в Директива 94/9/ЕО относно електрическо оборудване от категория 2: той може да произведе опасни искри в случай на дефекти, поради което изискванията на метода за защита чрез собствена безопасност не са изпълнени. Германските органи констатират, че продуктът не е безопасен за употреба в среда от зона 1 (категория 2G) и представлява реална заплаха от възпламеняване при използване по предназначение.
(8)
На 8 април 2011 г. Комисията се обърна в писмен вид към производителя - Experts Intrinsic Safety Specialists, както и към нотифицирания орган, издал сертификата на ЕО за изследване на типа - BKIEx ExVÁ Robbanásbiztos Berendezések Vizgáló Állomása Kft., в което ги приканва да съобщят забележките си относно мярката, предприета от германските органи.
(9)
До днешна дата не е получен отговор.
(10)
С оглед на наличната документация и коментарите или липсата на коментари от страна на заинтересованите страни Комисията счита, че мобилният телефон „Expert XP-Ex-1“ не отговаря на съществените изисквания за безопасност и опазване на здравето, посочени в член 3 от Директива 94/9/ЕО и определени в приложение II, по-специално в точки 1.0.5 (Маркиране) и 1.3 (Потенциални източници на запалване). Тези несъответствия и свързаните с тях технически несъвършенства пораждат сериозен риск за ползвателите,
ПРИЕ НАСТОЯЩОТО РЕШЕНИЕ:
Член 1
Мярката, предприета от германските органи за забрана на пускането на пазара и изтегляне от пазара/мрежата за търговия на дребно на мобилен телефон марка и модел „Expert XP-Ex-1“, произвеждан от Experts Intrinsic Safety Specialists, е основателна.
Член 2
Адресати на настоящото решение са държавите-членки.
Съставено в Брюксел на 14 ноември 2011 година.

Labels: 1
7
3
12
18